Så er der endelig sommervejr i prognoserne. For første gang i knap fire uger kan vi fredag og lørdag nå op omkring de 25 grader. Stormen Hans ramte Danmark hårdt søndag og mandag og giver her torsdag stadig Danmark en frisk vestlig vind og temperaturer et godt stykke under 20 grader. Men i nat løjer vinden af, og fredag morgen vil det igen smage mere af sommer end af efterår. Sommertøjet skal frem, og i løbet af eftermiddagen vil mange se temperaturer på 20-24 grader. Lokalt kan vi nå 25 grader, og gør vi det, vil det være første gang siden 16. juli, at vi får en meteorologisk sommerdag. Fredagen vil flere starte ud med en del skyer, men solen vil komme mere igennem i løbet af dagen. Når vi nærmer os aften, vil der begynde at komme flere høje skyer fra vest. Det er optræk til en front fra vest, og der kan komme enkelte byger fredag aften. Lørdag bliver lun, søndag mest tør Lørdag kan begynde med regn og byger, men i løbet af dagen vil der være perioder med tørvejr og solskin. Luften er fortsat lun, så kommer solen igennem, er der også en mulighed for, at temperaturen lokalt kan nå 25 grader. Lørdag vil dog flere steder også byde på byger, så har man et arrangement kan det ende vådt og med torden. Søndag ser ud til at blive mest tørt, måske med enkelte byger i Jylland. Der vil være vekslende skydække og temperaturer på 19-23 grader, så pænt sommervejr i forhold til tidligere på ugen.

Referat:
Der er endelig svag vind i nogle dage – men regn er på vej.